Helena Artmann Andresen (LA), 2024-10-24:
Tak for det.
I dag er en rigtig god dag, fordi vi har førstebehandlingen af det her lovforslag, der næsten helt ruller den forfejlede folkeskolereform fra 2014 tilbage – en reform, som vi i Liberal Alliance har været imod fra dag et.
Med den her aftale kommer der også nye tiltag som juniormesterlære, der kommer mere praktisk undervisning, og samtidig giver vi skolerne mere af den frihed, de fortjener.
Der var gode intentioner bag reformen i 2014, som var at mindske betydningen af sociale baggrunde, styrke tilliden til skolen og forbedre elevernes trivsel.
Men man er ikke kommet tættere på, tværtimod.
Sidste sommer bestod 11,5 pct. af afgangseleverne fra 9. klasse ikke dansk og matematik.
Flere lærere udtrykker frustration over deres arbejdsvilkår og beretter om, hvordan de havde større glæde ved at gå på arbejde før reformen.
Lærerne har stået med lange lister og kompetencemål, som skemaerne knap har kunnet rumme.
Dagene er blevet så lange, at eleverne har været udmattede, inden de overhovedet kom hjem fra skole.
Forældrene har også mærket det.
Deres børn kommer hjem med trætte ansigter, og for flere børn har skolen desværre føltes som en pligt i stedet for et sted for nysgerrighed og læring.
Det har taget næsten 10 år at samle et flertal i Folketinget for at tage et opgør med folkeskolereformen.
Jeg har ærlig talt lidt svært ved at forstå det, for i al den tid er det gået ud over børnene, men heldigvis bliver skolen med det her lovforslag igen et sted, hvor lærerne har frihed til at sætte deres faglighed rigtigt i spil, hvor man kan stoppe op og tage tid til fordybelse, når børnene fanger noget, de finder særlig interessant, og vi fjerner mange af de bindende krav og giver plads til, at den enkelte skole kan blomstre.
Den nye folkeskoleaftale tager fat på mange af de problemer, vi ser i dag, og vi er stolte af at have sat store aftryk på den her aftale i Liberal Alliance, selv om vi også godt ved, at udfordringerne i folkeskolen ikke forsvinder fra den ene dag til den anden.
Noget af det allervigtigste er de nye fagplaner, der tager et opgør med den tunge målstyring.
Jeg har det ærlig talt lidt svært med, at man står og griner over et dårligt stykke politik, som man selv og ens parti har stået i front for, for ærlig talt, hvordan skal elever nogen sinde vide, hvornår de har opfyldt det mål?
Så det er godt, at vi nu får nye fagplaner, og at der er fokus på kernestoffet, som er forståeligt for eleverne og samtidig giver lærerne bedre tid til at forberede en undervisning, der er relevant for den enkelte klasse.
Kortere skoledage har også været en mærkesag for os i Liberal Alliance, og jeg vil gerne takke mine borgerlige kollegaer i forligskredsen for, at vi har stået sammen om at afskaffe understøttende undervisning.
Lærerne har sagt, at understøttende undervisning skulle afskaffes, og resultaterne taler også for sig selv; det har ikke haft nogen effekt på elevernes læring eller trivsel.
Samtidig glæder vi os over de ekstra midler, der er til de elever, der har sværest ved dansk og matematik, og det er godt, at der ikke lægges nogen fast metode ned over, som udspillet fra regeringen.
Det er desværre en virkelighed, som en del børn står i i dag.
Vi har manglet en national definition, og den får vi nu.
For nogle børn kan onlineskoler være en god midlertidig løsning, og vi er glade for, at vi har fået et forsøg med onlineskolerne, for de har ikke så gode vilkår i dag.
Derudover indeholder aftalen også kompetenceudvikling i specialpædagogik, afbureaukratisering af PPR og flere pædagogiske ressourcer tæt på eleverne, og det er alt sammen skridt i den rigtige retning, så færre elever ender i skolevægring og flere elever generelt trives.
Men vi havde gerne set helt, at de navlepillende trivselstest også var blevet fjernet.
Der er rigtig mange gode ting i den her aftale, som jeg simpelt hen ikke har tid til at komme ind på, men jeg vil lige nævne nogle af dem kort: juniormesterlæreordningen, erhvervspraktikken, og at skolebestyrelserne får mere at sige, flere valgfag og penge til faglokaler og flere penge til fysiske bøger.
Folkeskolen skal styrke børnenes faglige færdigheder, forberede dem på fremtiden og forme dem som borgere med en stærk følelse af ansvar for samfundet.
Med den her aftale får folkeskolen nu markant bedre mulighed for at lykkes med det, selv om vi stadig væk ikke er i mål.
Liberal Alliance støtter selvfølgelig lovforslaget.
Tak for ordet.